“Vatan tayanchi” bolalar va oʻsmirlar harbiy-vatanparvarlik harakati faoliyatini tashkil etish toʻgʻrisida
(resolution, 2025-07-29)

Oʻzbekiston Respublikasi Prezidentining 2021-yil 13-iyuldagi “Yoshlarni har tomonlama qoʻllab-quvvatlash va ularning ijtimoiy faolligini yanada oshirishga oid qoʻshimcha chora-tadbirlar toʻgʻrisida”gi PF-6260-son Farmoni ijrosini taʼminlash, shuningdek, yoshlarga oid davlat siyosatini izchil va samarali amalga oshirish, yoshlarni vatanparvarlik, milliy anʼana va qadriyatlarimizni hurmat qilish ruhida tarbiyalash, har tomonlama qoʻllab-quvvatlash, maʼnaviy yetuk va jismonan sogʻlom barkamol avlodni voyaga yetkazish maqsadida: 1. Oʻzbekiston Respublikasi Mudofaa vazirligi, Xalq taʼlimi vazirligi, Yoshlar ishlari agentligi va Oʻzbekiston Yoshlar ittifoqi Markaziy kengashining: Oʻzbekiston Respublikasi Mudofaa vazirligi huzurida “Vatan tayanchi” bolalar va oʻsmirlar harbiy-vatanparvarlik harakatini (keyingi oʻrinlarda — “Vatan tayanchi” harakati) tashkil etish; Qoraqalpogʻiston Respublikasi, viloyatlar va Toshkent shahar mudofaa ishlari boshqarmalarida boshqarma boshligʻining tarbiyaviy va mafkuraviy ishlar boʻyicha oʻrinbosari, tuman (shahar) mudofaa ishlari boʻlimlarida boʻlim boshligʻining tarbiyaviy va mafkuraviy ishlar boʻyicha oʻrinbosari lavozimlarini joriy etish toʻgʻrisidagi takliflariga rozilik berilsin. 2. Quyidagilar “Vatan tayanchi” harakatining asosiy vazifalari etib belgilansin: oʻsib kelayotgan yosh avlodni Vatan taqdiriga daxldorlik, maʼnaviy-axloqiy, milliy va umuminsoniy qadriyatlar hamda qonunlarimizga nisbatan yuksak hurmat ruhida tarbiyalash; erkin fikrlaydigan, mustahkam bilimli, jamiyatda munosib mavqeyini egallash qobiliyatiga ega, mustaqil qaror qabul qilishga qodir, mamlakatining, xalqi va oʻz oilasining farovonligi va yanada rivojlanishi orzusida boʻlgan vatanparvar yoshlarni tarbiyalash; oʻquvchi-yoshlarni tuzilayotgan otryad atrofida birlashtirish va jipslashtirish, ular orasida harbiy-vatanparvarlik, oʻquv-tarbiyaviy tadbirlarni amalga oshirishda asosiy tashkilotchi sifatida faoliyat yuritish, oʻquvchilarda oʻqish va intizom boʻyicha yuqori natijalarga erishishga ishtiyoqni uygʻotish hamda ularga oʻrnak boʻlish uchun faol harakat qilish; davlat va nodavlat umumiy oʻrta taʼlim tashkilotlari, Prezident maktablari, ijod maktablari, sport maktablari, ixtisoslashtirilgan maktablar, maktab-internatlar, akademik litseylar va texnikumlar (keyingi oʻrinlarda — taʼlim tashkilotlari) oʻquvchilarini odob-axloq qoidalariga rioya qilish, Vatanga sadoqat hamda oʻziga qatʼiy ishonch ruhida tarbiyalash, oʻqishi, intizomi va jismoniy koʻrsatkichlari past oʻquvchilarga yuqori natijalarga erishishda koʻmaklashish; taʼlim tashkilotlarida oʻquvchilarning boʻsh vaqtlarini mazmunli oʻtkazish uchun qulay shart-sharoit yaratish; oʻquvchilarni turli xavfli gʻoyalar va tashqaridan “ommaviy madaniyat” niqobi ostida kirib kelayotgan salbiy taʼsirlardan himoya qilish. 3. Belgilab qoʻyilsinki: “Vatan tayanchi” bolalar va oʻsmirlar harbiy-vatanparvarlik harakati davlat muassasasi boʻlib, uning asosiy taʼsischisi Oʻzbekiston Respublikasi Mudofaa vazirligi hisoblanadi; “Vatan tayanchi” harakati oʻz maqomiga, Qurolli Kuchlar xizmatchilari (harbiy xizmatchilar) mehnatiga haq toʻlash (pul taʼminoti) shartlariga koʻra davlat boshqaruvi organi — Oʻzbekiston Respublikasi Mudofaa vazirligi markaziy apparatining mustaqil boʻlimiga tenglashtiriladi; “Vatan tayanchi” harakati xodimlarining asosiy tarkibi Mudofaa vazirligi qoʻshinlari umumiy cheklangan shtat birliklari doirasida tashkil etiladi; Oʻzbekiston Respublikasi mudofaa vazirining tarbiyaviy va mafkuraviy ishlar boʻyicha oʻrinbosari “Vatan tayanchi” harakati faoliyatini muvofiqlashtirib boradi; “Vatan tayanchi” harakatining Qurolli Kuchlar xizmatchilari (harbiy xizmatchilar) mehnatiga haq toʻlash (pul taʼminoti) Mudofaa vazirligiga Oʻzbekiston Respublikasi Davlat budjetidan har yili ajratiladigan mablagʻlar hisobidan amalga oshiriladi; “Vatan tayanchi” harakatining faoliyatini samarali tashkil etish uchun yuridik shaxs maqomiga ega boʻlmagan “Vatan tayanchi” bolalar va oʻsmirlar harbiy-vatanparvarlik harakatini rivojlantirish jamgʻarmasi (keyingi oʻrinlarda — Jamgʻarma) tashkil etiladi; taʼlim tashkilotlarida chaqiruvga qadar boshlangʻich tayyorgarlik rahbari boshchiligida sinflar sonidan kelib chiqib, tarkibi 20 nafar 10-11-sinf hamda akademik litsey va texnikum oʻquvchilaridan iborat boʻlgan “Vatan tayanchi” otryadlari tuziladi va ularning faoliyati “Vatan tayanchi” harakati tomonidan muvofiqlashtirib boriladi; Oʻzbekiston Respublikasi Mudofaa vazirligining Chaqiruvga qadar boshlangʻich tayyorgarlik va yoshlar bilan ishlash departamenti “Vatan tayanchi” harakatiga tashkiliy va uslubiy jihatdan koʻmaklashadi; “Vatan tayanchi” otryadlariga taʼlim tashkilotlari oʻquvchilari ixtiyoriylik asosida aʼzo boʻladi; “Vatan tayanchi” harakati huzurida Vasiylik kengashi, uning hududiy boʻlimlari va boʻlinmalari huzurida esa muvofiqlashtiruvchi kengashlar tuziladi, ularning tarkibiga Mudofaa vazirligi, Ichki ishlar vazirligi, Favqulodda vaziyatlar vazirligi, Milliy gvardiya, Davlat xavfsizlik xizmati, Yoshlar ishlari agentligi, Oʻzbekiston yoshlar ittifoqi va Oʻzbekiston mudofaasiga koʻmaklashuvchi “Vatanparvar” tashkilotining vakillari kiritiladi. 4. “Vatan tayanchi” bolalar va oʻsmirlar harbiy-vatanparvarlik harakatining tashkiliy tuzilmasi ilovaga muvofiq tasdiqlansin. 5. Quyidagilar Jamgʻarma mablagʻlarini shakllantirish manbalari etib belgilansin: davlat organlari va tashkilotlari, shu jumladan, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan yoshlarga oid davlat siyosatini amalga oshirish boʻyicha dasturlar, “yoʻl xaritalari” doirasida belgilangan tartibda ajratiladigan mablagʻlar; “Vatan tayanchi” harakatining vaqtincha boʻsh mablagʻlarini davlat ulushi boʻlgan tijorat banklari depozitlariga joylashtirishdan tushadigan tushumlar; yuridik va jismoniy shaxslar, shu jumladan, Oʻzbekiston Respublikasi norezidentlarining homiylik xayriyalari; xalqaro tashkilotlar va moliya institutlari, shuningdek, boshqa xorijiy donorlarning grantlari; qonunchilik hujjatlarida taqiqlanmagan boshqa manbalar. 6. Belgilansinki, Jamgʻarma mablagʻlari: a) “Vatan tayanchi” harakatining alohida hisobvaragʻida jamlanadi; b) quyidagi maqsadlar uchun sarflanadi: oʻquvchi yoshlarga har tomonlama taʼlim-tarbiya berish maqsadida taʼlim tashkilotlarida amaliy va texnik yoʻnalishdagi toʻgaraklar faoliyatini yoʻlga qoʻyish; “Vatan tayanchi” harakatini saqlash, uning moddiy-texnik bazasini rivojlantirish va mustahkamlash; davra suhbatlari, konferensiyalar, amaliy mashgʻulotlar, treninglar, shuningdek, madaniy-maʼrifiy, ommaviy-madaniy va boshqa tadbirlar oʻtkazish. 7. Oʻzbekiston Respublikasi Maktabgacha va maktab taʼlimi vazirligi, Oliy taʼlim, fan va innovatsiyalar vazirligi Yoshlar ishlari agentligi, Oʻzbekiston yoshlar ittifoqi, Mudofaa vazirligi va harbiy-maʼmuriy sektorlar rahbarlari bilan birgalikda: taʼlim tashkilotlarida “Vatan tayanchi” otryadlari faoliyat yuritishi uchun zarur shart-sharoit yaratsin va ularni har tomonlama qoʻllab-quvvatlab borsin; “Vatan tayanchi” otryadlarining faoliyati doirasida tegishli tadbirlarni oʻtkazish boʻyicha taʼlim tashkilotlari oʻquvchilarining ijtimoiy faolligi oshirilishini taʼminlasin. 8. Belgilab qoʻyilsinki: a) “Vatan tayanchi” otryadlarining aʼzolari: “Vatan tayanchi” harakati tomonidan Oʻzbekiston Respublikasi Mudofaa vazirligining budjetdan tashqari jamgʻarmasi hisobidan faoliyatining oʻziga xos xususiyatlari aks ettirilgan emblema bilan taʼminlanadi; davra suhbatlari, konferensiyalar, amaliy mashgʻulotlar, treninglar hamda madaniy-maʼrifiy, ommaviy-madaniy va boshqa tadbirlarda qatnashish uchun bir hududdan boshqa hududga, shuningdek, Oʻzbekiston Respublikasi Mudofaa vazirligi tizimidagi harbiy qism, muassasalar va harbiy poligonlarga yuborilganda, Jamgʻarma hisobidan oziq-ovqat bilan “Temurbeklar maktabi” harbiy-akademik litseylarining oʻquvchilari uchun belgilangan meʼyorlarga muvofiq taʼminlanadi; b) Qoraqalpogʻiston Respublikasi, viloyatlar va Toshkent shahar mudofaa ishlari boshqarmalari, tuman (shahar) mudofaa ishlari boʻlimlari boshliqlarining chaqiruvga qadar boshlangʻich tayyorgarlik va yoshlar bilan ishlash boʻyicha oʻrinbosarlari bir vaqtning oʻzida tegishlicha “Vatan tayanchi” harakatining Qoraqalpogʻiston Respublikasi, viloyatlar va Toshkent shahar boʻlimlari hamda tuman (shahar) boʻlinmalari boshliqlari hisoblanadi. 9. Shunday tartib oʻrnatilsinki, unga muvofiq: Vatan tayanchi” harakatining faoliyatida faol ishtirok etgan hamda taʼlim tashkilotlarini aʼlo baholar bilan tamomlagan har bir “Vatan tayanchi” otryadining bir nafar aʼzosiga hamda “Vatan tayanchi” harakatining “Vatanparvarlar” harbiy-sport musobaqalari va mahalla yoshlari oʻrtasida oʻtkaziladigan “Shijoat va gʻayrat” musobaqalarining respublika bosqichi gʻoliblariga Mudofaa vazirligi tomonidan belgilanadigan tanlab olish tartibiga muvofiq Qurolli Kuchlar tarkibiga kiruvchi vazirlik va idoralarning oliy harbiy taʼlim muassasalari hamda oliy harbiylashtirilgan taʼlim muassasalariga oʻqishga kirish uchun imtiyozli tavsiyanoma beriladi; “Vatan tayanchi” harakatining tegishli tavsiyanomalariga ega boʻlgan “Vatan tayanchi” otryadi aʼzolari Qurolli Kuchlar tarkibiga kiruvchi vazirlik va idoralarning oliy harbiy taʼlim muassasalari hamda oliy harbiylashtirilgan taʼlim muassasalarining tegishli taʼlim yoʻnalishlariga oʻqishga kirishda test sinovlari yoki yakka tartibdagi yakuniy suhbat natijalariga koʻra toʻplagan ballarining 5 foizi miqdorida qoʻshimcha ball shaklida imtiyozga ega boʻladilar; “Vatan tayanchi” harakati tomonidan respublika oliy harbiy taʼlim muassasalariga kirish uchun berilgan tavsiyanomalar berilgan sanadan boshlab uch yil mobaynida amal qiladi. 10. Oʻzbekiston Respublikasi Mudofaa vazirligi Xalq taʼlimi vazirligi bilan birgalikda uch oy muddatda “Vatan tayanchi” otryadlari aʼzolari uchun emblemaning yagona namunasini ishlab chiqib, tasdiqlasin. 11. Oʻzbekiston Milliy teleradiokompaniyasi va Oʻzbekiston Milliy axborot agentligiga “Vatan tayanchi” harakati faoliyatini hamda harakat tomonidan amalga oshiriladigan tadbirlarni ommaviy axborot vositalarida keng yoritib borish tavsiya etilsin. 12. Oʻzbekiston Respublikasi Mudofaa vazirligi ikki oy muddatda: “Vatan tayanchi” bolalar va oʻsmirlar harbiy-vatanparvarlik harakati” davlat muassasasi ustavini ishlab chiqib, tasdiqlasin va belgilangan tartibda davlat roʻyxatidan oʻtkazilishini taʼminlasin; manfaatdor vazirlik va idoralar bilan birgalikda qonunchilikka ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga taklif kiritsin. 13. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov, Oʻzbekiston Respublikasi mudofaa vaziri B.N. Kurbanov va Oʻzbekiston Respublikasi xalq taʼlimi vaziri B.O. Saidov zimmasiga yuklansin. “Vatan tayanchi” harakati markaziy apparati Harakat rahbari1 (1-0-0) Harakat katta ofitseri1 (1-0-0) Bosh mutaxassis1 (0-0-1) Bosh mutaxassis1 (0-0-1) “Vatan tayanchi” harakatining hududiy boʻlim va boʻlinmalari Qoraqalpogʻiston Respublikasi, viloyatlar va Toshkent shahri mudofaa ishlari boshqarmalari boshliqlarining chaqiruvga qadar boshlangʻich tayyorgarlik va yoshlar bilan ishlash boʻyicha oʻrinbosarlari — “Vatan tayanchi” harakatining Qoraqalpogʻiston Respublikasi, viloyatlar va Toshkent shahri boʻlimlari boshliqlari *3 (1-0-2) Jami 14 ta boʻlim Tuman (shahar) mudofaa ishlari boʻlimlari boshliqlarining chaqiruvga qadar boshlangʻich tayyorgarlik va yoshlar bilan ishlash boʻyicha oʻrinbosarlari — “Vatan tayanchi” harakatining tuman (shahar) boʻlinmalari boshliqlari **2 (0-0-2) Jami 188 ta boʻlinma “Vatan tayanchi” harakatining almashuvchi tarkibi Davlat va nodavlat umumiy oʻrta taʼlim tashkilotlari, Prezident maktablari, ijod maktablari, sport maktablari, ixtisoslashtirilgan maktablar, maktab-internatlar, akademik litseylar va texnikumlarning chaqiruvga qadar boshlangʻich tayyorgarlik rahbari boshchiligidagi “Vatan tayanchi” otryadlari(20 nafar oʻquvchidan iborat) Otryadlar taʼlim tashkilotlari va oʻquvchilar sonidan kelib chiqib tashkil etiladi